Pavlova prva poslanica Korinćanima (Šarić)/Glava 6.
1 Usuđuje li se tko od vas, koji ima tužbu na drugoga, ići na sud nepravednima, a ne svetima? 

2 Ne znate li, da će sveti suditi svijetu? I ako ćete vi suditi svijetu, nijeste li vrijedni suditi najneznatnijim stvarima? 

3 Ne znate li, da ćemo anđelima suditi, a kamoli više svjetovnim stvarima? 

4 Ako dakle imate tužbe za svjetovne stvari, uzmite za suce one, koji su neznatni u crkvi! 

5 Na sramotu vašu govorim. Zar nema među vama nijednoga mudra, koji može rasuditi među braćom svojom? 

6 Nego se brat s bratom sudi, i to pred nevjernicima! 

7 I to je već svakako prekršaj u vas, što imate tužbe među sobom. Zašto radije ne trpite nepravdu? Zašto radije ne pregorite štetu? 

8 Nego vi činite nepravdu i štetu, i to braći! 

9 Ili ne znate, da nepravednici neće baštiniti kraljevstva Božjega? Ne varajte se: "ni bludnici, ni idolopoklonici, ni preljubočinci, ni mekoputnici, ni muželožnici, 

10 Ni kradljivci, ni lakomci, ni pijanice, ni psovači, ni razbojnici neće baštiniti kraljevstva Božjega. 

11 I takvi ste bili neki; ali se opraste, ali se posvetiste, ali se opravdaste u imenu Gospodina našega Isusa Krista i u Duhu Boga našega. 

12 Sve mi je slobodno, ali nije sve na korist; sve mi je slobodno, ali neću da me što zarobi. 

13 Jelo je za trbuh, i trbuh za jelo. A Bog će oboje uništiti. Ali tijelo nije za bludnost, nego za Gospodina, i Gospodin za tijelo. 

14 A Bog je i Gospodina uskrsnuo, i nas će uskrsnuti silom svojom. 

15 Ne znate li, da su tjelesa vaša udovi Kristovi? Hoću li dakle uzeti udove Kristove i od njih načiniti udove bludničine? Bože sačuvaj! 

16 Ili ne znate, da tko se s bludnicom združi, jedno postane tijelo? "Jer bit će", veli, "dvoje jedno tijelo." 

17 A tko se združi s Gospodinom, jedan je duh. 

18 Bježite od bludnosti! Svaki grijeh, koji učini čovjek, izvan je tijela; a koji čini blud, griješi protiv tijela svojega. 

19 Ili ne znate, da je tijelo vaše hram Duha Svetoga, koji je u vama, kojega imate od Boga, i ni jeste svoji? 

20 Jer ste kupljeni skupo. Proslavite dakle Boga u tijelu svojemu! 

Pavlova prva poslanica Korinćanima (Šarić)